送鄭仲遠
作者：張九成
朝代：宋

paragraphs: 仲遠英俊人，落筆驚飛電。
來自神仙中，風姿冰雪盥。
我謫天南陲，君來適相見。
憶昔我與君，射策麒麟殿。
君時氣橫秋，九萬摶風便。
文辭灑星斗，議論倒江漢。
便宜上玉堂，不爾登蓬館。
別來二十年，青衫尚州縣。
蘭薰麝所忌，玉潔女多怨。
嗟我正衰遲，何階往論薦。
豈有如此人，而得長貧賤。
朝廷方急賢，珠璧聯清貫。
去去行勿遲，九天春晝暖。